TVR 1 redevine generalist şi aduce telespectatorilor săi, din 15 aprilie, programe ccare includ filme şi seriale, teatru, divertisment, sport, dar şi ştiri, emisiuni de actualitate, reportaje şi documentare.

Emisiunea care deschide dimineaţa – Matinalul TVR 1, transmis de luni până vineri, începe cu o oră mai devreme, de la 06.00 şi devine un program de tip infotainment. Dacă până acum, dimineaţa la TVR 1, telespectatorii urmăreau în principal ştiri, noul Matinal TVR 1 le oferă, în cele trei tronsoane orare – 6-7, 7-8 şi 8-9 – pachetul de informaţii utile pentru a începe ziua în formă.

La Matinalul TVR 1, telespectatorii vor găsi informaţii despre starea vremii şi trafic, despre ”cum ne pot influenţa viaţa evenimentele din ziua ce tocmai începe, poveşti de viaţă din toată ţara, dar şi curs valutar, revista presei, informaţii din IT, travel sau horoscop”, după cum se arată într-un comunicat transmis Europa FM.

De la ora 11.00, TVR 1 lansează un nou format, o emisiune magazin, în care Emma Zeicescu vine cu informaţii, poveşti, noutăţi şi lucruri utile. Timp de o oră, de luni până vineri, în noua emisiune ”Ca-n viaţă”, Emma Zeicescu va prezenta idei pentru ”o viaţă plină de energie, informaţii la zi care ne privesc pe toţi, campanii care contează şi ne va prilejui întâlni cu vedetele care ne aduc bucurie”, transmite postul public prin intermediul unui comunicat remis Europa FM.

După-amiaza, la TVR 1 va fi difuzat serialul canadian ”Aripile Nordului” (Arctic Air, 2012-2014), în care doi piloţi experimentaţi, tată şi fiică, ce intervin în caz de urgenţe medicale, furtuni devastatoare sau accidente aviatice (luni-vineri, ora 17.00).

Telejurnalul TVR 1 va fi mai lung

Din 15 aprilie, principala emisiune de ştiri a postului TVR 1 îşi măreşte durata, la o oră şi jumătate. De la ora 20.00, de luni până duminică, Telejurnalul va include o selecţie a informaţilor esenţiale ale zilei, rubricile meteo, sport, precum şi Tema zilei, o discuţie în care moderatorul şi invitaţii săi dezbat consecinţele celui mai important subiect al zilei.

Celelalte emisiuni informative în care telespectatorii pot afla ştirile momentului rămân Telejurnal 14.00 şi Telejurnal 24.00. Dezbaterile România 9, transmise în direct de luni până joi, de la ora 19.00, rămân și în noua grilă de programe.

În timpul săptămânii, serile la TVR 1 vor fi împărțite oe zile, astfel: luni – piese de teatru, cu mari actori ai scenei româneşti; marţi – film istoric, poveşti despre personalităţi şi evenimente istorice care au marcat lumea, ecranizări ale unor celebre romane inspirate din istorie; miercuri – filme de acţiune, intrigi poliţiste sau thrillere pline de suspans, iar vineri – filme cu mari actori.

Publicul activ va putea găsi la TVR 1 informaţii din zone diverse de interes – economice, externe, culturale, viaţă urbană, domenii creative – de luni până vineri, în intervalul 23.30-24.00. Astfel, în acest tronson, vor putea fi vizionate sezoane noi ale emisiunilor Banii tăi (luni), Lumea azi (marţi), Cooltura (miercuri), Fan/Fun Urban (joi), #creativ (vineri).

Sâmbăta, la 23.00, va fi difuzată emisiunea Profesioniştii, realizată de Eugenia Vodă. Iar duminica, de la 23.00, Cătălin Ştefănescu ne invită, în noul sezon Garantat 100% (care începe din 21 aprilie), la întâlniri memorabile cu personalităţi cu poveşti de viaţă extraordinare şi contribuţii excepţionale la valorile comunităţilor în care trăiesc.

Documentarele, anchetele şi reportajele se regăsesc de asemenea în grila TVR 1. Joi seara, de la 21.30, va fi emisiunea de reportaje şi documentarereunite sub titlul ”Dosar România”, iar de la 22.30, emisiunea ”Anchetele comisarului Antonescu”. Sâmbăta, de la 21.00, TVR 1 va programa documentare internaţionale.

În weekend, la TVR 1

Dacă în prima parte a zilei de sâmbătă TVR 1 ne conectează la ritmul oraşului, duminica este rezervată emisiunilor brand ale postului: Universul credinţei, Viaţa satului, În grădina Danei, Tezaur folcloric.

TVR 1 va mai pregăti în această primăvară formate noi de entertainment din zona de comedie, pe lângă spectacolele de folclor realizate de Iuliana Tudor, cu care telespectatorii s-au obişnuit deja duminica, la ora 21.00.

Şi tot la TVR 1, cu sezoane noi revin Levintza prezintă (sâmbăta, ora 11.00), Constructorii de visuri (sâmbăta, ora 11.30), Adevăruri despre trecut (sâmbăta, ora 12.30), Faţa nevăzută a lumii (sâmbăta, ora 13.00), Ora Regelui (sâmbăta, ora 14.30), Exclusiv în România (sâmbăta, ora 16.30) sau Politică şi delicateţuri (duminica, ora 15.30 – premierele încep duminică, 7 aprilie).

TVR 1 anunță că va continua să transmită cele mai importante partide din ligile naţionale, Liga Florilor şi Liga Zimbrilor.